ועדת החקירה הפרלמנטרית בנושא האלימות בספורט, כנסת 16, פרוטוקול מספר 9, 2004-01-20 13:00

אבשלום וילן: צהרים טובים לכולם, ברוכים הבאים.

אבשלום וילן: ביקשנו לקיים את הדיון הזה בעקבות מסקנות דוח הביניים שיצאו לפני כשנתיים.

אבשלום וילן: בדוח הביניים היתה המלצה שקבעה במפורש שתוקם מינהלת חוגי אוהדים במסגרת ההתאחדות לכדורגל או על-יד ההתאחדות לכדורגל.

אבשלום וילן: לכל קבוצה בליגת-העל ובליגה הלאומית יהיה חוג אוהדים קבוע ומוסדר.

אבשלום וילן: תהיה מעין פדרציה של כל חוגי האוהדים במסגרת ההתאחדות לכדורגל והיא תהיה כלי-עזר בניהול הכדורגל באופן שוטף.

אבשלום וילן: מנהלי הקבוצות הבכירות ואנשי ההתאחדות אמרו: בכל הכבוד הראוי, תפקידם של המנהלים לנהל, תפקידם של האוהדים לעודד.

אבשלום וילן: מה פתאום שאוהדים יצטרפו אל תוך המערכת?

אבשלום וילן: אבל אמרנו שנמצא מערך כזה ששני הצדדים יוכלו לחיות אתו בשלום כי השורה התחתונה היא בעצם לטובת הכדורגל.

אבשלום וילן: אנחנו מכירים מה קורה במקומות אחרים בעולם שבהם יש חוגי אוהדים מסודרים והם חלק אינטגרלי של הקבוצות.

אבשלום וילן: ראינו פה מספיק סרטים וחומרים שונים שקיבלנו מהליגה האנגלית וממקומות אחרים ואנחנו יודעים איך הדברים האלה עובדים.

אבשלום וילן: אני מציע שלפני שניכנס לדיון עו"ד דנה פוגץ' תיתן לנו סקירה קצרה מה קורה בעולם בעניין הזה.

אבשלום וילן: לפני זה נעשה הכרות, מי בא מהיכן.

אבשלום וילן: (הנוכחים מציגים את עצמם) אני מבין שצריכים להגיע עוד אוהדי בני יהודה וכן אוהדי ביתר ירושלים ומכבי תל-אביב.

אבשלום וילן: הישיבה הזאת תואמה עם יושב-ראש ההתאחדות לכדורגל, מר איצ'ה מנחם, מתוך מטרה להשיג את מה שכתוב בדוח הביניים של הוועדה ולראות איך הדברים מתקדמים.

אבשלום וילן: הבנתי שכתוצאה מאירועים דרמטיים שקורים בימים האחרונים בהתאחדות לכדורגל נקבעו שם ישיבות אחרות וגם היועצים המשפטיים וגם יושב-ראש ההתאחדות והדובר לא יכלו להגיע.

אבשלום וילן: אני מוסר את התנצלותם.

רתם קמר: אני ממלא מקום היועץ המשפטי של ההתאחדות לכדורגל ואני הצלחתי להגיע.

רתם קמר: נכון שסמנכ"ל ההתאחדות, מר אורי שילה, לא יכול היה להגיע לכאן.

אבשלום וילן: אתמול נאמר לי שבמקום מר איצ'ה מנחם יגיעו מר שאול אייזנברג ועו"ד אורי שילה.

רתם קמר: אני הבנתי שלמר שאול אייזנברג היתה הודעה שאין לו מה לבוא, ומעו"ד אורי שילה סמנכ"ל ההתאחדות נבצר ברגע האחרון להגיע והוא מתנצל.

דוד לוי: אבל למה לא הזמנתם לכאן את ראשי הקבוצות?

אבשלום וילן: בכוונה עשינו את הדיון בלי ראשי הקבוצות.

אבשלום וילן: בדיון הזה רצינו לשבת דווקא עם חוגי האוהדים ולשמוע מכם איך נראה לכם השילוב הזה.

דוד לוי: פעם אחרונה שישבנו היינו בדיון בהתאחדות לכדורגל עם היושב-ראש מר גברי לוי ועם עו"ד אורי שילה.

דוד לוי: את הכול הם הפילו על ראשי הקבוצות.

דוד לוי: כל מה שביקשנו, כל מה שניסינו להתייעץ איתם, על כל דבר אמרו: זה לא תלוי בנו, זה קשור לקבוצות, תלכו לקבוצות.

דוד לוי: בשורה התחתונה זה מה שהם אמרו.

דנה פוגץ': אולי אני ארחיב בנושא הכללי, למה זה לא קשור לקבוצות.

פנחס קינן: פיזית אני מתעסק בליגות, בשטח עצמו, במשחקים.

פנחס קינן: לכן בשם ההתאחדות לכדורגל אני רוצה להגיד את הדברים.

אבשלום וילן: אני מקבל אותך בברכה, רק היה כאן ניסיון באמת לזמן את יושב-ראש ההתאחדות לכדורגל כדי לתת את המשקל הראוי ולצערי נבצר ממנו להגיע.

אבשלום וילן: אני מציין שזה כבר אירוע שני שאנחנו מתאמים ואני מגיע לבד.

אבשלום וילן: אני יודע שיושב-ראש ההתאחדות לכדורגל זה תפקיד חשוב מאוד, אני בוודאי לא מזלזל בזה, אבל כמו שלפני שבועיים במכללת רמת-גן באתי סולו כשהוא היה צריך להופיע אתי, וכך גם היום בוועדה, אז מילא במכללת רמת-גן, הוא הרי אדם חופשי, אבל בכל אופן בכנסת ישראל, אני לא אוציא נגדו צו הבאה אבל לאחר שתיאמנו את התאריך ואחרי שהסבירו לי אתמול באלפי התנצלויות מה קרה ומי המחליפים, אחרי זה מסבירים לי למה גם הם לא מגיעים.

פנחס קינן: במכללת רמת-גן הופענו, מר איצ'ה מנחם ואני, אחרי שאתה הלכת.

דוד לוי: זה גם היחס שהאוהדים מקבלים בדרך כלל.

אבשלום וילן: מגיעים לאירוע באיחור של שעה?

אבשלום וילן: זה אולי מאוד ישראלי אבל זה לא בסדר.

אבשלום וילן: אבל עזבו, זה לא הדיון עכשיו.

רתם קמר: גם אני הייתי נוכח בפגישה עם מר גברי לוי ועם עו"ד אורי שילה.

אבשלום וילן: סליחה, אדוני, אתה לא מנהל את הישיבה.

אבשלום וילן: אני מנהל אותה.

אבשלום וילן: אתה תדבר ברשות דיבור.

אבשלום וילן: כאן זה כנסת והכללים בכנסת הם שחברי כנסת יכולים להתפרץ כמה שהם רוצים אבל האורחים מדברים רק ברשות דיבור, אלה כללי המשחק.

דוד לוי: הסטנדרטים של הכללים שלכם הם לא מי יודע מה.

אבשלום וילן: זה בכלל לא משנה.

אבשלום וילן: בכדורגל אתה לא משחק בחוקים של כדוריד.

אבשלום וילן: אתה עלית פה על המגרש של הכנסת ואתה משחק בחוקים של הכנסת.

דוד לוי: בקושי הרגשתי שאני בכנסת.

דוד לוי: ראיתי 20 תאילנדים בחוץ, זה לא נראה כמו כנסת ישראל.

אבשלום וילן: שמעתם את החוקים, אתם כבר מפרים אותם.

אבשלום וילן: צהוב ראשון.

דנה פוגץ': מאחר ולא הכנתי את הדברים אז אני רק אחזור על דברים שדיברנו עליהם בישיבות האחרונות ואולי אני קצת אעדכן את האוהדים לְמה הם יכולים לצפות ומה הם יכולים בעצם לדרוש ולָמָה.

דנה פוגץ': הדוגמה שלנו היא בעיקר מהגישה האנגלית, כמו שאמר היושב-ראש.

דנה פוגץ': את החשיבות של האוהדים באנגליה אנחנו רואים בימים האחרונים במיוחד, למי שעוקב אחרי הבלגן במנצ'סטר יונייטד וקניית המניות בידי האוהדים כדי שהאירים לא ישתלטו על הקבוצה.

דנה פוגץ': אני חושבת שזאת דוגמה חזקה מאוד לכוח שיש לקבוצות של אוהדים בידיים, כוח שהוא אמנם כלכלי בסופו של דבר.

דנה פוגץ': באנגליה הגישה כולה היא של שילוב האוהדים.

דנה פוגץ': למה?

דנה פוגץ': בגלל שהוועדה המקבילה לוועדה הזאת שישבה באנגליה לפני כמה שנים הגיעה למסקנה שהדרך היחידה למנוע אלימות היא גם דרך חינוך, דרך שילוב אוהדים בניהול הקבוצות אפילו, ומעבר לזה הדרך שתמיד חשוב לי להדגיש אותה של הבאת אנשים שבדרך כלל הם לא קהל היעד הרגיל של אוהדים, כמו נשים ומיעוטים, ושילובם בקרב האוהדים כדי ליצור תמהיל אחר של אוכלוסיית האוהדים, תמהיל שיהיה אלים פחות.

דנה פוגץ': איך עושים את זה?

דנה פוגץ': באנגליה בהחלט גם להתאחדות הכדורגל האנגלית יש יד ורגל בעניין, ולא רק ראשי הקבוצות כמו שניסו אולי לטעון כאן.

דנה פוגץ': קבוצות אוהדים פועלות גם מתוך הכרה בנחיצות שלהן.

דנה פוגץ': גם מינהלת האוהדים של נבחרת אנגליה מנוהלת במידה רבה על-ידי ההתאחדות.

דנה פוגץ': לאוהדים של כל הקבוצות יש פשוט זכות דיבור.

דנה פוגץ': קודם כול יש אתרי אינטרנט לכל הקבוצות הגדולות וגם לנבחרת אנגליה, אתרי אינטרנט שפתוחים רק לאוהדים.

דנה פוגץ': כלומר, צריך סיסמה כדי להיכנס אליהם.

דנה פוגץ': אתרי האינטרנט האלה נמצאים באיזה דו-שיח עם ההנהלות.

דנה פוגץ': אוהדים יכולים לומר מה דעתם על שחקן חדש, על שחקן קיים, דברים כאלה.

דנה פוגץ': עוד לא הוכח שמישהו אכן הקשיב להם ושמע אותם אבל עצם העובדה שיש להם אפשרות להתבטא היא חשובה.

דנה פוגץ': במשפט הפלילי – וזה התחום שלי – אנחנו תמיד אומרים: אם נתנו לך את ההרגשה שמישהו מקשיב לך כבר עשו 50% מהעבודה.

דנה פוגץ': אם לוקחים אותך ברצינות ושומעים את הדברים שלך, בהקשבה הזאת יש איזה ערך בפני עצמו.

דנה פוגץ': אז דבר אחד זה באמת להקשיב לאוהדים.

דנה פוגץ': היום למשל כדי להיות אוהד של נבחרת אנגליה, אוהד רשום, אוהד שרשאי לקנות כרטיסים למשחקים – אי אפשר היום לקנות כרטיסים למשחקי חוץ של נבחרת אנגליה אם אתה לא אוהד רשום – אתה צריך לחתום על תקנון נגד אלימות, צריך שלא יהיה לך שום עבר פלילי, גם לא צווי הרחקה ליום או ליומיים מהמגרשים, כל מיני דברים שאין שום בעיה לאכוף אותם, רק צריך לרצות לעשות את זה.

דנה פוגץ': בכלל בקרה ומעקב אחר מנויים היא חשובה מאוד היום בכל העולם, בהולנד, באנגליה, בגרמניה וכולי.

דנה פוגץ': הנקודה האחרונה, ואותה אני חושבת יהיה קשה ליישם בארץ, וזה דבר שדיברנו עליו גם בישיבות הקודמות, זה נושא של צ'ופרים לאוהדים.

דנה פוגץ': בסך הכול אם אנחנו רוצים שאוהדים יצטרפו למינהלת, שאוהדים יחתמו על תקנון נגד אלימות, נגד גזענות, נגד כל מיני דברים שאנחנו רואים כבעייתיים צריך להציע לאוהדים גם איזה תמריץ לעשות את זה.

דנה פוגץ': באנגליה התמריצים האלה חזקים מאוד.

דנה פוגץ': באנגליה בשביל אוהד לקבל ערכה של מנצ'סטר יונייטד שכוללת צעיף וכובע וחולצה, שאם הוא יקנה אותם בשוק זה יעלה לו 150-200 לירות שטרלינג ואם הוא יהיה אוהד רשום הוא יקבל את זה בחינם ויהיה גאה בזה, זה דבר חשוב.

דנה פוגץ': אולי קצת יותר קשה לחשוב על היישום של זה בארץ.

דנה פוגץ': גם הקנייה של הכרטיסים – באנגליה אם אתה אוהד אתה יכול לקנות כרטיסים למשחקים.

דנה פוגץ': בארץ לא כל-כך קשה לקנות כרטיסים כך שהתמריץ הוא לא כל-כך גדול.

פנחס קינן: העיקר שיקנו.

דנה פוגץ': אתה אומר את זה בצורה יותר ריאלית ממני.

דנה פוגץ': ניסיתי להיות עדינה.

דודו עזריה: יש גם אצלנו בעיות בנושא הכרטיסים במשחקי החוץ.

דוד לוי: לא העיקר שיקנו אלא השאלה היא מה יקנו.

דנה פוגץ': אני העליתי רק נקודות למחשבה בתור פתיח לדיון.

דנה פוגץ': זה מה שנעשה בעולם.

אבשלום וילן: אני שואל את אנשי ההתאחדות לכדורגל, האם אתם קיימתם בשנתיים האחרונות דיון בנושא הזה של מינהלת אוהדים, של אפשרות לעבוד עם חוגי האוהדים בצורה מסודרת ורציפה כחלק מתוך מערך הכדורגל הכללי?

פנחס קינן: אני שמעתי שניהלו דיונים בנושא הזה.

פנחס קינן: אני לא רוצה להיכנס לפרטים כיוון שאני לא הייתי מעורב בנושא הזה.

פנחס קינן: אני באתי לכאן לראשונה היום.

פנחס קינן: אני אבדוק את העניין.

פנחס קינן: אני לא רוצה סתם לשלוף דברים שאין להם בסיס מוצק.

פנחס קינן: אבל אני מתאר לעצמי שהיו דיונים בהתאחדות.

פנחס קינן: אני ראיתי בכתובים כמה דברים אבל לא התעמקתי בזה.

פנחס קינן: אולי מר רתם קמר יכול להוסיף יותר.

רתם קמר: ממה שאני מכיר, בתקופה שאני נמצא בהתאחדות לכדורגל היתה דווקא אוזן קשבת לאוהדים ופעילויות עם אוהדים.

רתם קמר: בתחילת העונה הזאת עשינו כנס נגד גזענות ואלימות בפנל של אוהדים ושחקנים והזמנו אליו את כל חוגי האוהדים.

רתם קמר: אני חושב שחלק מהאנשים היושבים כאן היו בכנס הזה.

רתם קמר: אז יש איזה הידברות.

רתם קמר: לפני כמה חודשים היה מפגש בין יושב-ראש ההתאחדות לכדורגל והסמנכ"ל לבין נציגי האוהדים.

רתם קמר: אני חושב שהבעיה המרכזית שאנחנו נתקלים בה כהתאחדות זה שלא תמיד האוהדים שאנחנו נפגשים אותם באמת מייצגים את הקבוצות.

רתם קמר: לפעמים האוהדים מפולגים ביניהם.

רתם קמר: אתה חושב שאתה נפגש עם יושב-ראש חוג האוהדים ובסוף מתברר לך שזה לא הוא אלא מישהו אחר שטוען שהוא ממחנה אחר של אוהדים.

רתם קמר: אלה בעיות שאנחנו נתקלים בהן כאשר אנחנו יוצרים קשר עם האוהדים.

רתם קמר: לעו"ד אורי שילה, סמנכ"ל ההתאחדות לכדורגל, יש דף קשר עם מספרי הטלפון של יושבי-ראש חוגי האוהדים והוא נמצא איתם בקשר שוטף.

רתם קמר: לא מזמן עלתה טענה מסוימת על מחירי כרטיסים ובעקבות זה קבוצה הועמדה לדין.

רתם קמר: זאת אומרת, יש איזה נכונות.

רתם קמר: אנחנו נותנים את הבמה איפה שניתן ומנסים.

שרית דרחי: אבל הבעיה עם הכרטיסים חזרה לאחר מכן שוב.

אבשלום וילן: סליחה, בכנסת החוק הוא שחברי כנסת יכולים להתפרץ חופשי אבל האורחים מדברים רק ברשות דיבור.

אבשלום וילן: שחקן מחליף לא יכנס למשחק בלי שהשופט אישר לו, תזכרו את זה.

אבשלום וילן: כאשר אתם במגרש תעשו מה שאתם רוצים.

רתם קמר: רוב הפעילות נעשית מול הקבוצות והמועדונים.

רתם קמר: היכן שההתאחדות לכדורגל יכולה לעזור היא מנסה לעזור ומושיטה את היד.

רתם קמר: אני חושב שרוב ההידברות היא בסופו של דבר מול המועדונים עצמם.

אבשלום וילן: אני מעלה לדיון את השאלה, ואני רוצה לשמוע עליה את דעת נציגי חוגי האוהדים, מדוע לא להקים מה שאנחנו המלצנו בדוח הביניים של הוועדה.

אבשלום וילן: שם אמרנו במפורש שתוקם מינהלת חוגי אוהדים ליד ההתאחדות לכדורגל.

אבשלום וילן: זה יהיה גוף שייפגש, אולי בפגישות חודשיות, ויעבוד באופן שוטף, ילווה את משחקי הליגות וידאג גם לנקות את השטח ככל הניתן מאלימות ומגזענות.

אבשלום וילן: אני אתן רק דוגמה אחת.

אבשלום וילן: מר אורי משיח ואוהדים אחרים של מכבי תל-אביב – אני יודע שיש שם כמה קבוצות אוהדים נפרדות – היו כאן באחד הדיונים.

אבשלום וילן: הזדעזעתי הבוקר לקרוא בעיתון את העליהום שעשו על ברוך דגו, לא ככדורגלן, ואני בכלל לא נכנס למתחים שהיו שם בין נמני לדגו, אלא בשל צבע עורו.

אבשלום וילן: העובדה שבמדינת ישראל ב-2004 חוגי אוהדים "מתלבשים" על שחקן בשל צבע העור, זאת גזענות נטו.

אבשלום וילן: לא אומרים לו שהוא משחק גרוע או שהוא כזה או אחר אלא יוצרים לחץ גזעני ברוטלי, שלפחות על-פי המונולוג שאני רואה כאן בכל העיתונים זה דבר בלתי אפשרי.

אבשלום וילן: אני משוכנע שמינהלת אוהדים היתה מגנה תופעה כזאת על המקום, ללא כל קשר לשייכות לקבוצה ספציפית, והיתה מפעילה איזה לחץ נגדי.

אבשלום וילן: אני לא נכנס לניתוח המצב של מכבי תל-אביב, כבר שמענו על זה בהרחבה.

אבשלום וילן: בעצם אין חיבור בין חוגי האוהדים לבין ההתאחדות לכדורגל.

אבשלום וילן: המקסימום שאני ראיתי בכל הדיונים כאן הוא לעתים איזה חיבור בין חוגי האוהדים למנהלים של הקבוצה, ובזה זה נגמר.

אבשלום וילן: כלומר זה לא מגיע למשהו ממוסד יותר.

אבשלום וילן: מה דעתכם?

יוסי סילמן: אני רוצה להתייחס לכמה נושאים.

יוסי סילמן: אל"ף, אני מציע ברמת המקרו לא להתעסק רק בכדורגל.

יוסי סילמן: האלימות פורצת בכל החברה.

יוסי סילמן: האם בבית-ספר אין עלייה ברף האלימות?

יוסי סילמן: ברחוב אין?

יוסי סילמן: בפשיעה אין?

קריאה: זה לא קשור.

יוסי סילמן: אחד הסימנים הוא גם בכדורגל ואי אפשר לבודד את זה.

יוסי סילמן: צריך לנסות לא להפריד את זה.

יוסי סילמן: צריך להבין שיש כאן בעיה במקרו.

יוסי סילמן: אתמול שוחחתי במשך 3 שעות עם מר משה תאומים.

יוסי סילמן: דרך אגב, הפועל תל-אביב אולי כן תלך למהלך דרמטי של שילוב חוג האוהדים בהנהלה.

יוסי סילמן: אבל אני רוצה להגיד לך משהו אחד.

יוסי סילמן: הבעיה המרכזית היא לא שההנהלה או ההתאחדות לכדורגל לא מדברת עם האוהדים אלא שבעלי הקבוצות לא מדברים עם האוהדים של הקבוצה שלהם, ויש מאחורי זה אידיאולוגיה.

יוסי סילמן: מר לוני הרציקוביץ ממכבי תל-אביב, בחיים לא תראה אותו מדבר עם אוהד.

יוסי סילמן: מר שחר, אני לא בטוח שהוא מדבר עם חוג האוהדים, יכול להיות שכן.

שרית דרחי: יש את ציזיק.

יוסי סילמן: האידיאולוגיה סביב העניין – דרך אגב שמעתי את זה מהרבה ראשי קבוצות – היא החשש לקחת אחריות.

יוסי סילמן: ברגע שאתה משלב אוהדים בהנהלה אז החזיז במגרש הופך להיות באחריות ההנהלה.

יוסי סילמן: אני לא רוצה לנתח את זה ברמת המקרו אבל די נוח לקבוצה, ואני בטוח שגם להתאחדות לכדורגל, להגיד: חבר'ה, זה אוהדים אז למה אתם קונסים אותי על חזיז?

יוסי סילמן: ליצור את ההפרדה הזאת ואי-לקיחת אחריות.

יוסי סילמן: להערכתי זה אחד הנגעים שצריך לעקור אותו.

יוסי סילמן: ברגע שיגדירו לראשי הקבוצות, שאין קבוצה ואין אוהדים אלא זה ביחד, שייקחו אחריות – אתה תראה פתאום שהם משלבים את חוג האוהדים בהנהלה כי הם רוצים לשלוט, לא לאבד שליטה, לנווט, לדעת מה קורה.

יוסי סילמן: היום המצב נוח לכולם.

יוסי סילמן: למר לוני הרציקוביץ נוח, אז יזרקו חזיז והוא יגיד: "מה אתם רוצים, זה האוהדים, זה לא ההנהלה.

יוסי סילמן: התפקיד שלי לנהל והתפקיד של האוהדים לעודד.

יוסי סילמן: " כל האמירות על אנגליה, זה בסדר.

יוסי סילמן: בואו נראה שאנחנו נהיה רווחיים כמו מנצ'סטר יונייטד.

יוסי סילמן: יעברו כנראה עוד הרבה מים בירדן עד שזה יקרה.

אבשלום וילן: בואו נראה כאן את רמת הכדורגל של מנצ'סטר יונייטד.

דוד לוי: אז תהיה רווחיות.

יוסי סילמן: אני אומר שבכל מקרה אסור שהאוהדים וההנהלה יילכו בשני צירים מקבילים.

יוסי סילמן: ברגע שתהיה כאן לקיחת אחריות זה ייראה אחרת.

יוסי סילמן: אני מקווה שהאדומים כן יעשו את זה ושאני כן אצליח לשכנע אותם לשלב את האוהדים ונהיה חלק מההנהלה והעסק ייראה אחרת, אבל זה אחת הבעיות המרכזיות.

יוסי סילמן: יש עוד כמה בעיות שנתייחס אליהן בהמשך.

שרית דרחי: קודם כול, לדעתי אין הפרדה כמו שאמרת.

שרית דרחי: אם אוהד זורק חזיז הקבוצה נענשת גם היום.

שרית דרחי: גם היום הקבוצה מקבלת קנסות.

שרית דרחי: אנחנו קיבלנו קנסות.

יוסי סילמן: אבל נוח להם להפריד את זה.

שרית דרחי: דבר שני, מבחינת מכבי חיפה, ההנהלה כן עוזרת לנו ואנחנו כן חלק מהם.

שרית דרחי: אנחנו אחראים על ההסעות שההנהלה מוציאה וההנהלה מרוויחה עליהן.

שרית דרחי: אנחנו לא מקבלים שקל אחד מזה.

דוד לוי: היא לא עוזרת לך, היא מרוויחה דרכך כסף.

שרית דרחי: כן קיים שיתוף פעולה בסיסי.

שרית דרחי: בכל אופן במכבי חיפה אני לא חושבת שיש התנערות כלשהי של ההנהלה מהאוהדים.

שרית דרחי: לגבי אלימות, אלימות מתחילה כמו שאמרת בבית-הספר, בבית וגם בכנסת ובקרב השוטרים.

שרית דרחי: ברגע ששוטרים מתנהגים בצורה נאלחת ואלימה כלפי האוהדים אל תצפו שהאוהדים לא יתנהגו גם הם בצורה אלימה.

שרית דרחי: לא שאני מצדיקה אלימות, לא מהצד הזה ולא מהצד הזה, אבל אלימות של שוטרים במגרשים היא דבר מחריד.

שרית דרחי: אני כנכת צה"ל נפצעתי כבר 3-4 פעמים במגרש כששוטרים רמסו אותי.

שרית דרחי: על מנת להוקיע צריך להתחיל משם.

דוד לוי: יוסי סילמן ושרית דרחי דיברו על צ'ופר לאוהדים.

דוד לוי: חשוב קודם כל שיתייחסו לאוהדים.

דוד לוי: בשנה שעברה השתתפנו בליגת האלופות ואנחנו האוהדים נסענו הרבה והשקענו הרבה כסף.

דוד לוי: באחת הפגישות פניתי למר יעקב שחר ואמרתי לו: תראה, נסענו הרבה, אני למשל מכרתי את האוטו כדי לממן את זה והרבה אוהדים לקחו הלוואות.

דוד לוי: אמרתי לו שכאשר הפועל תל-אביב שיחקו באירופה מר תאומים עזר קצת לאוהדים, דיבר איתם.

דוד לוי: אתה יודע מה התשובה שהוא ענה לי?

דוד לוי: תלך ותהיה אוהד הפועל תל-אביב.

דוד לוי: זה היחס שאנחנו מקבלים.

יוסי סילמן: נקבל אותך ברכה.

אבשלום וילן: הבנתי את היחס, אבל האם מתקיים דיאלוג או לא מתקיים דיאלוג?

דוד לוי: מתקיים אבל רק כאשר זה טוב להם, כמו בנושא ההסעות.

דוד לוי: בסך הכול הוא מרוויח על ההסעות.

דוד לוי: ברגע שהוא יצטרך להוציא שקל מהכיס, או אפילו בלי להוציא כסף, לא נקבל שום סיוע.

אבשלום וילן: כלומר אתם קבלני-משנה לפרויקטים.

שרית דרחי: זה נורא אישי.

שרית דרחי: אני לא מסכימה איתו.

שרית דרחי: עם ציזיק המנכ"ל יש לנו פגישות חודשיות.

שרית דרחי: עשינו ערב בשפיים וכשלאוהדים היה חסר 5,000 שקל המועדון כיסה לנו את זה.

שרית דרחי: אני מהצד של לסנגר, הוא מהצד של לקטרג.

דוד לוי: אני אומר את האמת.

דוד לוי: לך אולי לא תמיד נוח להגיד את האמת.

שרית דרחי: זאת האמת שאני רואה.

דוד לוי: זאת האמת שלי.

דוד לוי: אני קשוב קצת יותר ממך.

אלדד הרמן: אני בהחלט מסכים שיש כאן בעיה של דיסטנס קשה מאוד בין בעלי הקבוצות לבין האוהדים.

אלדד הרמן: אני יכול להגיד שבהפועל חיפה לפחות זה היה שונה למדי כי מר רובי שפירא ז"ל היה עוד אחד מהאוהדים למעשה והוא באמת שילב הרבה אוהדים ואז הקשר בין ההנהלה לבין האוהדים היה חזק הרבה יותר בהפועל חיפה.

אלדד הרמן: גם היום יש הרבה קשר בין האוהדים וההנהלה.

אלדד הרמן: אבל אני לא חושב שהדיסטנס הזה הוא שייקבע אם הקהל אלים יותר או אלים פחות.

אלדד הרמן: זה עובדה שצריך לקבל אותה כפי שהיא והיא לא קשורה לעניין האלימות.

אלדד הרמן: היא קשורה לדברים אחרים.

אלדד הרמן: יש בהחלט אלימות מצד שוטרים.

אלדד הרמן: לפני כ-2-3 שנים נחקק חוק שמתיר לשוטרים - - -

אבשלום וילן: הישיבה הקודמת היתה בנושא השוטרים.

אבשלום וילן: אתם לא הייתם פה אז.

אבשלום וילן: זה לא הנושא היום.

אבשלום וילן: אני אגיד על זה כמה מילים בסוף אבל אני רוצה להתייחס לקשר בין אוהדים והנהלה.

אבשלום וילן: הנושא היום הוא האם להקים מינהלת אוהדים ארצית ליד ההתאחדות לכדורגל.

אלדד הרמן: אני מנסה להגיע לזה מכיוון מסוים.

אלדד הרמן: אני חושב שלגייס מינהלת אוהדים שתבוא מכל קצווי הארץ לתל-אביב או לירושלים פעם בחודש סתם כדי לגנות את האלימות – וגם זה דבר חשוב – זה לא יהיה פרודוקטיבי, אין בזה שום מטרה.

אלדד הרמן: אני חושב שכאשר תקום מינהלת אוהדים צריכות להיות לה סמכויות כלשהן.

אלדד הרמן: יש כאלה שיקראו לזה כוח.

אלדד הרמן: אולי לתת סמכות לחלק ממינהלת האוהדים לפעול מול המשטרה ולהיות מין מקור מתאם בין המשטרה לבין אוהד שנעצר, כלומר להיות נוכח בחקירה, כי בסך הכול אנחנו מכירים את האוהדים יותר מהמשטרה.

אלדד הרמן: וגם אולי בנושא מחירי הכרטיסים, כי זה באמת דבר שמרגיז מאוד את האוהדים.

אלדד הרמן: אצלנו בליגה הלאומית זה חצי צרה כי מחיר כרטיס הוא 40-50 שקל אבל אני יודע שבליגת-העל זה מגיע לפעמים ל-80 ואפלו 100 שקל לכרטיס ולא כל האוהדים מסוגלים לשלם את המחירים האלה.

דודו עזריה: קודם כול נתחיל מעניין בסיסי.

דודו עזריה: גם אם אני ויוסי אורון נלך לאכול ארוחת צהרים ביחד שלוש פעמים בשבוע, אם כאשר אני אסע לפתח-תקווה וילדים יגיעו מבאר-שבע עד פתח-תקווה, או לחילופין הפועל תל-אביב יגיעו לבלומפילד, ויגידו להם שאין כרטיסי נוער, ואחר-כך כשאני אגיד לילדים שלא יקנו כרטיסים או שיקנו כרטיסים ליציע של הקבוצה השנייה ואז פתאום יוציאו כרטיסים – זה לא יעזור כי אלה דברים שצריכים להגיע מלמעלה.

אבשלום וילן: אלה דברים שקורים?

דודו עזריה: אלה דברים שקרו.

דודו עזריה: היה מקרה שהגענו למשחק מול הפועל תל-אביב ואמרו לנו: אין כרטיסי נוער.

יוסי סילמן: זה היה לנו גם בבאר-שבע.

יוסי סילמן: יש מגמה כזאת להרוויח כסף על האורחים.

יוסי סילמן: פתאום אין כרטיסי ילד.

אבי לוי: יש חוק מטעם ההתאחדות שמתיר להם רק 10% כרטיסי נוער.

דודו עזריה: אין כרטיסי נוער ליציע של באר-שבע.

דודו עזריה: ולא ש"פוצצנו" את היציע.

דודו עזריה: הבאנו איזה אלף איש, זה יפה אבל לא עד כדי כך.

דודו עזריה: אמרתי לילדים שלא יקנו כרטיסים.

דודו עזריה: הלכתי ודיברתי, הלכתי ודיברתי ובשלב מסוים אמרתי לשוטר: הילדים האלה לא יקנו כרטיסים במחיר מלא, לחלק מהם גם אין כסף, הם יקנו כרטיסים ליציע של הפועל תל-אביב ואתם תשברו את הראש.

דודו עזריה: או שתכניסו אותם ליציע שלנו או שהם יישבו שם ויהיו לכם כמו עצם בגרון.

דודו עזריה: שנייה אחרי שכבר התחלנו לקחת את הילדים צעק הקופאי: רגע, רגע, מביאים כרטיסי נוער.

דודו עזריה: ברור שזה לא איזה דבר שאף אחד לא תכנן אלא זה "שיטת מצליח".

דודו עזריה: הדברים האלה לא נאכפים מלמעלה ואף אחד לא בודק אותם.

רתם קמר: הגשת על זה תלונה להתאחדות לכדורגל?

דודו עזריה: כן, הגשתי תלונה אך אף אחד לא דיבר אתי אחרי זה.

דודו עזריה: שלמרות ששלחתם התרעה כרטיסי הבוגר עלו 70 שקלים ואילו כרטיסי הנוער 40 שקלים.

שרית דרחי: כך היה גם אצלכם במשחק נגדנו.

דודו עזריה: אז שלחו התרעות להתאחדות לכדורגל אך לא קרה כלום.

רתם קמר: לא נכון שלא קרה כלום.

דודו עזריה: כשאוהדים מגיעים ועצבנו אותם עוד לפני כן, אז כאלה שסף העצבים שלהם קצת נמוך יותר יהיה הרבה יותר קל להצית אותם כי כבר בישלו אותם בכניסה.

דודו עזריה: בכניסה עשו עלינו חיפוש, ואיצטדיון --- זה בכלל זוועת עולם, זה מתקן שב"כ, זה לא איצטדיון כדורגל, ואחר-כך אתה מגיע וכל שוטר, בגלל שהוא יכול להוציא אותך, אומר לך על הדבר הכי קטן: או שתשתוק או שאני אוציא אותך החוצה.

דודו עזריה: אז סף העצבים הופך להיות נמוך הרבה יותר.

דודו עזריה: לאחרונה יש לדעתי בעיה גדולה אף יותר וזה אלימות מאורגנת.

דודו עזריה: חלק מהקטע של האינטרנט שיצר אוהדים מעודדים ומאורגנים יצר גם אלימות מאורגנת.

דודו עזריה: אני מנעתי אלימות איומה במשחק בין באר-שבע למכבי חיפה.

דודו עזריה: הייתי בקשר עם מפקד התחנה וקצין המודיעין וידעתי בדיוק איפה הולכים לחכות להם ואמרתי את זה למשטרה, כי האלימות מאורגנת וזה בעיה קשה.

אבי לוי: קודם כול אני רוצה להעיד על עצמי שקשה לי מאוד להתאפק כי אני בדרך כלל מתלהם ומתלהב.

אבי לוי: טוב שכל פעם אתה מחזיר אותי לסדר, מזכיר שלכנסת יש את החוקים שלה.

אבי לוי: לפני 3 חודשים ארגנתי פגישה.

אבי לוי: אני לא יודע להפעיל אינטרנט ואני לא יודע לשלוח הודעה באינטרנט: ועד אוהדי מכבי חיפה, נא להגיע לשכונת התקווה.

אבי לוי: אני לא יודע לעשות את הדברים האלה.

אבי לוי: קודם כול אני רוצה להעיד על עצמי, למרות שאני לא לוקח את זה כאיזה משהו גדול.

אבי לוי: בעבר הייתי כל הזמן רע במגרשי הכדורגל, עד לפני שנתיים, עד המקרה של זריקת הבלוקים (החצץ) במשחק מול הפועל תל-אביב.

אבי לוי: הייתי רע והיתה קבוצה של אנשים שהיתה הולכת אחרי.

אבי לוי: למרות שאני נשוי עם 4 ילדים, בעל משפחה, עובד, קם בבוקר לעבודה, הכול טוב ויפה, אבל כאשר זה מגיע לכדורגל – זה עולם אחר.

אבי לוי: אם השופט לא נראה לי – חביבי, חייבים להפוך את האוטו שלו היום.

אבי לוי: כל הדברים האלה.

אבי לוי: כך נהגתי במשך כל השנים, אולי בגלל חינוך לקוי, אני יודע שיש לי בעיה בראש, אולי בגלל שאני אדם נחמד.

אבי לוי: ראיתי שלא היה צדק במשחק בין הפועל תל-אביב לבין בני יהודה.

אבי לוי: למרות שהיתה לי פגיעת ראש ופגיעת גפיים, בעיני זה לא נראה.

אבי לוי: ובאתי ואמרתי לעצמי: קח את עצמך בידיים.

אבי לוי: אם אתה סוחף אחריך אנשים ואתה יודע לגרום לאנשים להיגרר אחריך, אולי תנסה להשתמש באותו כוח שיש לך בכיוון חיובי.

אבי לוי: בואו נראה איך זה יילך.

אבי לוי: אז כמו שאני אומר, אני לא יודע להפעיל מחשב.

אבי לוי: החלטתי להתקשר לאנשים רק מהגרעין הקשה במגרשי הכדורגל.

אבי לוי: לדוגמה, ביתר ירושלים – הגרעין הקשה שלהם זה היציע המזרחי.

אבי לוי: התקשרתי, ארגנתי, התארגנתי והגעתי אל כל האנשים הגדולים שלהם.

אבי לוי: התקשרתי לדודי לוי ממכבי חיפה שיושב ב"קופים" שלהם, "מלך הקופים", התקשרתי לדודו עזריה מהפועל באר-שבע, התקשרתי לארמונד מתתיהו מהפועל פתח-תקווה, התקשרתי לעוד כמה אנשים.

אבי לוי: באו מסח'נין, באו מנצרת, באו מפה, באו משם, באו מירושלים.

אבי לוי: רק אוהדי הפועל תל-אביב לא הסכימו לבוא, הגדולים שלהם.

אבי לוי: אתה אולי איש של אינטרנט, אני לא מזמין אנשי אינטרנט.

אבי לוי: גם אותך לא הזמנתי כי אני לא יודע להפעיל מחשב.

יוסי סילמן: תדביק מודעה על הקיר ואז גם אני אגיע.

אבי לוי: הגיעו באמת אוהדים מרוב הקבוצות אבל במקום שכולם ידברו בצורה יפה היו שם צעקות וניסו לסגור עסקאות בחוץ: מישהו גנבו לו מצלמה, בואו נגיע להסכם.

אבי לוי: להפועל פתח-תקווה יש שני מחנות אוהדים והם באו אלי וישבתי כמו בורר: בואו נעשה בחירות ואז תגמרו את הסיפור.

אבי לוי: הגענו להסכמה שיושבים ומדברים.

אבי לוי: זה היה קשה, כי אני לא אחראי על האנשים האלה ואני לא יכול לשבת איתם ולהגיד להם שבמתנ"ס הזה יש חוקים של כנסת.

אבי לוי: כולם מדברים ביחד וכולם משתוללים.

אבי לוי: הזמנתי גם קצין בכיר ממשטרת ישראל שידבר עם האוהדים.

אבי לוי: הסברתי לו שעליו לקצר בדבריו כדי לא להרגיז אנשים.

אבי לוי: הוא מדבר ואני אומר לו: יאללה אחי, תקצר, לַפָה בחוץ, תגמור, לֵך.

אבי לוי: באמת לא כולם האזינו לו.

אבי לוי: בקיצור, הגענו לכמה הסכמות, שאנחנו נפנה להתאחדות לכדורגל ונבקש שתעזור לנו בנושא הורדת מחירי הכרטיסים.

אבי לוי: היתה פגישה בהתאחדות לכדורגל, אני שלחתי שליח שלי כי לא יכולתי לבוא, מישהו מהקבוצה, וההתאחדות הסבירה לנו שיש הנחיות ברורות מטעם הקבוצות על הורדת מחירי הכרטיסים.

אבי לוי: עד היום לא הבנו את המסר הזה.

אבי לוי: זה התחמקות הכי גדולה שיכולה להיות: אנחנו התאחדות והם ראשי הקבוצות.

אבי לוי: אז מה האחריות של ההתאחדות לכדורגל על ראשי הקבוצות אם אנשי ההתאחדות לא יכולים לתת להם הנחיות?

אבי לוי: צריך לבוא ולהגיד להם כך: אדון גפני, אתה אומר בשידור הטלוויזיה שמחיר הכרטיס למשחק ביום שני יהיה 60 שקל אבל כשאנחנו מגיעים לקופות אנחנו רואים שהמחיר הוא 70 שקל.

אבי לוי: אני מדבר עם כל ראשי הקבוצות.

אבי לוי: במשחק שלנו בקריית אליעזר מול סח'נין הם החליטו פתאום לסגור את השער של אוהדי בני יהודה ולא לתת לאוהדים להיכנס יותר.

אבי לוי: אמרתי לקצין: תגיד לי, אתה בהמה או אתה בן אדם?

אבי לוי: תגיד לי, אתה אידיוט?

אבי לוי: אתה רוצה לשלוח אוהד של בני יהודה ליציע של הקבוצה השנייה?

אבי לוי: הרי שם יטרפו אותו חי.

אבי לוי: מי יישא בהוצאות האלה, אתה?

אבי לוי: הוא אמר לי: חכה רגע, בוא נביא את מאזר גנאים.

אבי לוי: אמרתי לו: תכניס עכשיו את הקהל לפה.

אבי לוי: לא הסכימו ואז פרצנו שער כדי להיכנס.

אבי לוי: אני לא יכול לשלוח 150-200 חבר'ה שלי לאזור של אוהדי סח'נין, כשהם צועקים במשך כל המשחק – אני לא רוצה להיכנס לעניין הזה של אנטישמיות וכדומה אבל הם רוצים אשכרה לטרוף אותנו.

אבי לוי: ההתאחדות לכדורגל חייבת לקחת על עצמה תפקיד לעזור במגרשים.

אבי לוי: אני חושב שאם ההתאחדות לכדורגל היא גוף כזה גדול היא יכולה לשלוח אדם לכל משחק ומשחק.

אבי לוי: יש לנו בסך הכול 12 משחקים, 6 משחקים בשבוע.

אבי לוי: היא יכולה לשלוח 6 אנשים, משקיפים מטעם ההתאחדות שיפקחו ויסתכלו שהקבוצות באמת עומדות בהסכם של 10% כרטיסי נוער וחיילים, שיסתכלו שבאמת אין פרוטקציות לאנשי הקבוצה המקומית.

אבי לוי: שההתאחדות לכדורגל תיקח על עצמה את האחריות הזאת.

אבי לוי: לא די שהם יקבלו את המשכורות שלהם ויישבו כגוף נכבד ומיוחד אלא שישלחו 6 משקיפים בכל שבוע והמשקיפים האלה יעמדו כעצם בגרון לאותם ראשי הנהלת קבוצות.

אבי לוי: זה נושא שאני מפנה להתאחדות לכדורגל.

אבי לוי: אני רוצה להתייחס לנושא השוטרים, שאתה לא רוצה לגעת בו.

אבי לוי: אני כבר התעמתי עם שוטרים וראיתי איך דוקרים סוסים וראיתי איך מרביצים לשוטרים וראיתי איך שוטרים מכים בנו.

אבי לוי: הנושא של השוטרים הוא בעיה של הקהל בלבד.

אבי לוי: אם הקהל לא יביא אבוקות ולא יביא חזיזים ולא ירצה להתעמת, השוטר יעמוד בצד ולא יכנס בו ולא יתעמת אתו.

אבי לוי: שוטר לא בא להתעמת, לא בא לריב אתנו, לא בא להרביץ לנו.

שרית דרחי: זה לא נכון.

אבי לוי: כך אני חושב וזה מה שאני רואה.

אבי לוי: אני ראיתי את שני הצדדים.

אבי לוי: במשחק בין בני יהודה לביתר ירושלים ב"טדי" ניגשתי ושאלתי מי הקצין הבכיר.

אבי לוי: ראיתי שבמשך 90 דקות היו קללות.

אבי לוי: אנחנו מקללים את אוחנה וזה כאילו נגעת בנשמה של האמא שלהם, למרות שהם יודעים שהוא עומד להוריד אותם ליגה.

אבי לוי: וואו, נגעת באלוהים, להבדיל.

אבי לוי: הם החליטו שהם מחכים לנו בחוץ.

אבי לוי: באתי לקצין ואמרתי לו: אדוני, נראה לי שעומד להיות כאן דבר לא נעים.

אבי לוי: אני מציע לך כאוהד שתסגור אותנו לרבע שעה, גם אם האוהדים, ואני ביניהם, נקלל את אמא שלך.

אבי לוי: תן להם רבע שעה לצאת, תפעיל את חוק ההיגיון, ואחר-כך תבוא לתחנה שלך ותשתה את הקפה שלך בכייף.

אבי לוי: אם לא, תאסוף פה אנשים בחלקים.

אבי לוי: אתה יודע מה, אני לא יודע אם הוא שמע לי אבל הוא עשה את זה ואנחנו יצאנו מ"טדי" כמו בדרך המלך.

אבי לוי: אני חושב שגם ההתאחדות לכדורגל צריכה לשים את העניין הזה לנגד עיניה.

אבשלום וילן: איך נראה לך הרעיון של מינהלת חוגי אוהדים ליד ההתאחדות לכדורגל?

אבי לוי: שנייה, אני יודע שאני מדבר הרבה.

אבי לוי: אני מדבר עם אמוציות.

אבשלום וילן: אתה מדבר בסדר גמור.

אבשלום וילן: אני רוצה את התייחסותך.

אבי לוי: אני חי את המגרש, חי את הכול.

אבי לוי: לפני שנה, שנה וחצי, המנהל של בני יהודה היה מר רוני שאטן.

אבי לוי: יום אחד הוא עשה פגישה ואמר: "חבר'ה, הפגישה במתנ"ס פתוחה לכל האוהדים, מי שרוצה שיבוא בבקשה.

אבי לוי: אני בא עם המאמן ויושב על במה.

אבי לוי: מי שרוצה לשאול שאלות שישאל.

אבי לוי: " מר שאטן ניסה להיות מורה כמוך.

אבי לוי: מישהו פרץ ודיבר והוא ישר אמר לו: הלו, סתום את הפה.

אבי לוי: לבן אדם שנמצא בקטע הזה כל החיים, פתאום אחד אומר לו "סתום את הפה", זה כאילו הוא חוטף פצצה בראש.

אבי לוי: אני ראיתי איך ההוא מגיב וראיתי שהוא סותם את הפה ומקבל את זה.

אבי לוי: אז הבנתי שאוהד, אפילו שהוא יכול להיות משוגע, מקבל דברים מהמנהל שלו, הוא מקבל דברים ממישהו שהוא סמכות עבורו, כשהוא צריך את אותה סמכות.

אבי לוי: כאשר מר שאטן היה מדבר איתנו הרגשתי בפנים שברגע שיש הידברות יכול להיות פתרון.

אבי לוי: אולי אתם שמעתם את מר רוני שאטן בזמנו אומר: אנחנו מחונכים ואני אחנך את הקהל, וזה באמת מה שהוא עשה, הוא חינך את הקהל.

אבי לוי: הוא אמר לנו: חבר'ה, אתם רוצים חיזוק, אתם רוצים זה, אתם רוצים זה – אין בעיה.

אבי לוי: אני מבקש מכם, יש לנו משחק בין בני יהודה לאחי-נצרת ואני לא רוצה לשמוע צעקות "מוות לערבים", זה צורם לי, זה הורג אותי.

אבי לוי: באתי לקהל ואמרתי להם: חבר'ה, אני יודע שזה קשה אבל תסתמו את הפה, תנו לנו לעלות ליגה.

אבי לוי: וזה ממשיך.

דנה פוגץ': איך גפני?

אבי לוי: צריכה להיות הידברות.

אבי לוי: השנה אנחנו רואים לזה עדות חיה במגרש.

יהושע יחזקאל: הקהל בסדר עכשיו.

קריאה: אתמול הייתם על הכיפאק ...

דוד לוי: אנחנו ניצחנו במגרש בני יהודה ויצאנו כמו מלכים.

אבי לוי: אני חי ביציע, אני יודע מה הולך לפני ומה הולך אחרי.

אבי לוי: אני כמו היציע המזרחי ב"טדי", היציע של המשוגעים.

אבי לוי: אני חי שם.

אבי לוי: אני לא יושב ממול עם ספר וקורא באמצע המשחק.

אבי לוי: אני חי את המשחק 90 דקות.

אבי לוי: אני הולך 4.5 קילומטרים במשחק אחרי הקוון.

אבי לוי: העניין הזה של מינהלת ליגה זה הדבר הכי טוב שיכול להיות.

אבי לוי: כמו שאתה קראת כאן היום, יש גיבוש.

אבי לוי: אני הבאתי אנשים שלא רצו לבוא ואנשים שלא האמינו בדבר הזה אבל ברגע שאתה מדבר ומכיר – את דודי לוי הכרתי רק לפני 3 חודשים.

אבי לוי: אני אספר לך על מקרה קלאסי ומהדבר הזה תסיק מסקנות אם כדאי להקים מינהלת ליגה בין אוהדים לאוהדים, בין אוהדים למנהלי הקבוצה.

אבי לוי: במשחק בין בני יהודה לסח'נין השנה בקריית אליעזר, במשך 90 דקות הם קללו אותנו ואנחנו קללנו אותם: "הרי הבית בידינו", שרים להם את ההמנון, חבל לך על הזמן.

אבי לוי: אנחנו מדליקים אותם והם מדליקים אותנו.

אבי לוי: אחרי המשחק עמדו להיות מכות, אין, חבל על הזמן.

אבי לוי: שתי הקבוצות יצאו ביחד.

אבי לוי: התקשרתי למישהו מסח'נין ואמרתי לו: פה עומד להיות בלגן.

אבי לוי: הוא אמר לי: כן, אצלנו מדקה 45 אומרים "נחכה לכם בחוץ".

אבי לוי: אמרתי לו: נו, אז מה עושים?

אבי לוי: אתה זוכר שדיברנו אצלי בשכונת התקווה, אכלנו בקלאוות כולנו.

אבי לוי: אתה זוכר?

אבי לוי: בעקבות אותו גיבוש שעשינו אמרנו שכל אחד ייקח על עצמו להרגיע את העסק שלו.

אבי לוי: הוא אמר לי: אין בעיה.

אבי לוי: אמרתי לו: תתפוס את הכי גברים שלך, אני אתפוס את ה-6 חבר'ה שאני מביא אתי קבוע, אני אדאג לקהל שלי ואתה תדאג לקהל שלך.

אבי לוי: עמדנו 12 אנשים יהודים וערבים כחציצה בין שתי קבוצות האוהדים שרבו ביניהן 90 דקות ורצו להמשיך לריב.

אבי לוי: אני דחפתי את הקהל שלי והוא דחף את הקהל שלו.

אבי לוי: אני לא אומר שצריך ללכת לגיבוש בבית-מלון או דברים כאלה אבל אותו גיבוש, אותה פגישה היתה חשובה.

אבי לוי: במשחק בין בני יהודה למכבי חיפה בשבוע הבא אנחנו נבוא ונקלל, והם יקללו, כי אין, בכדורגל אתה חייב לקלל, אני משלם כסף כדי לקלל.

אבי לוי: לא רק אני אלא כולם.

אבי לוי: אני מאמין שאם אני אגיד לדודי לוי שיכול להיות שתהיה תקרית אחרי המשחק, אני מאמין שהוא יעבוד אתי ביחד.

ארמונד מתתיהו: לי זה קרה עם דודי לוי לפני שבועיים בקריית אליעזר.

ארמונד מתתיהו: הרביצו לאיזה ילך עם תוף.

ארמונד מתתיהו: במקרה ראינו את דודי לוי והסברתי לו מה קרה.

ארמונד מתתיהו: אחרי 10 דקות החזירו את התוף ליציע שלנו.

אבי לוי: הפתרון הטוב ביותר הוא לקחת את כל אותם אנשים, לחפש את האנשים הכי משפיעים ביציע, אנשים כמוני, אני דוגמה קלסית.

אבי לוי: עזוב את המקרה של סח'נין, אני לא רוצה לגעת בו, היה שם עניין מהעבר, שאחד חיכה לשני.

אבי לוי: עזוב, תמיד יש עשבים שוטים, תמיד יש אנשים שמחפשים את זה, זה קיים בכל מקום.

אבי לוי: העניין הוא שכל קבוצה צריכה לחפש, מנהלי הקבוצות צריכים לקחת את האנשים עם ההשפעה הגדולה ביותר.

אבי לוי: לפני 3 חודשים לקחתי על עצמי להזיז את הדבר הזה.

אבי לוי: רואים כבר שינוי בקבוצה שלי, שהיתה רבה באופן קבוע עם אוהדי הפועל תל-אביב, בכל משחק היו הולכים מכות.

אבי לוי: בני יהודה היום, נדמה לי לראשונה בהיסטוריה של המועדון הזה – וכולם יודעים את ההיסטוריה של שכונת התקווה – בני יהודה קיבלה פעם ראשונה בחיים מגן הוקרה.

אבי לוי: מתחילת העונה בני יהודה לא זרקה חזיז אחד, אבוקה אחת לא היתה ביציע.

דנה פוגץ': ולכן בישיבת הערעור הוחלט להוריד את מספר השוטרים במגרש בני יהודה.

אבי לוי: בני יהודה הולכת להוריד את הגדרות ביציע שלה.

אבי לוי: זה הדוגמה הכי קלסית, לקחת בן אדם כמוני – אני באתי אליהם, באתי אל רונית אשכנזי, באתי אל גפני ואמרתי לו: תשמע, תהיה אתי גבר, אני רוצה ממך שלושה דברים.

אבי לוי: יש לי פה כמה ילדים עניים שאין להם, בוא תראה את הבתים שלהם, אני רוצה 50 מנויים לאותם ילדים.

אבי לוי: יש לנו מישהו מהקהילה והוא יחלק את הכרטיסים.

אבי לוי: אני רוצה לראות עד כמה אתה גבר אתי.

אבי לוי: אני אתן לך מה שתרצה, את כל היציע אני אתן לך.

אבי לוי: אני לא בא ומבקש כרטיסים בשביל עצמי, בחיים לא לקחתי מהם כרטיס אלא אני קונה, ברוך השם אני עובד.

אבי לוי: אבל ברגע שהתחילה הידברות נהייתה כימיה ביני לבן דמאיו, לבין פניג'ל, לבין רונית אשכנזי, התחילה הידברות בינינו.

אבי לוי: הם קיבלו אותנו, אנחנו התקרבנו אליהם.

אבי לוי: אני חושב שאם כל הקבוצות היו עושות כך, אולי ההתאחדות לכדורגל תציע להם, אולי אתה תציע להם, אני חושב שדבר כזה יכול לעזור הרבה.

קריאה: בקיצור, אתה בעד מינהלת אוהדים.

דנה פוגץ': אני צריכה ללכת.

דנה פוגץ': אני רק רוצה להעיר ברשותך.

דנה פוגץ': המשטרה ביקשה ממני לשבת בוועדת ערר שדנה במספר השוטרים במגרש.

דנה פוגץ': אחת הנקודות שהכריעה את הכף לטובת הורדת מספר השוטרים היתה הדברים שמר דמאיו וגברת רונית אשכנזי אמרו על הקשר עם האוהדים.

דנה פוגץ': אני חושבת שזה נורא חשוב.

דנה פוגץ': סליחה שאני הולכת, חבל לי מאוד להפסיד.

דוד לוי: אני רוצה להעיד שבני יהודה השתפרו.

דוד לוי: אנחנו השנה ניצחנו שם ויצאנו כמו מלכים.

דוד לוי: דבר שני, שאלת אם מינהלת אוהדים היא דבר טוב.

דוד לוי: זה רעיון טוב בתנאי אחד, השאלה היא האם יהיו שינויים.

דוד לוי: אנחנו לא רוצים להיות בעלי הבית של מר יעקב שחר אבל בסך הכול - - -

אבשלום וילן: תיכף אנחנו ניגע בנושא.

אבשלום וילן: קודם נשמע את ההתאחדות לכדורגל ואחרי זה נציע הצעת סיכום.

רתם קמר: קודם כול אני רוצה לגעת בדברים שמר אבי לוי אמר.

רתם קמר: הדברים שהוא אמר הם נכונים ומקובלים.

רתם קמר: אני יכול להגיד שבהתאחדות לכדורגל, לפחות במחלקה המשפטית, בחלקת האלוהים שלי, מתייחסים לדברים האלה ברצינות.

רתם קמר: אני אומר לכם פה חד וחלק, אם יש בעיות שאתם מודעים להן בנושא מחירי הכרטיסים – אני לא יודע למי העברת את הפקס הזה.

רתם קמר: הגיעו אלי פקסים ואני טיפלתי בהם והעברנו את זה לתובע וקבוצות עמדו לדין ונאלצו לשלם קנס.

דודו עזריה: אתם הרי מדפיסים את הכרטיסים.

רתם קמר: במקרה של מכבי חיפה אכן הוטל קנס קטן אבל אם היית קורא את כל ההחלטה היית רואה שבפעם הבאה שזה יקרה הקנס יהיה הרבה הרבה יותר גדול.

דוד לוי: מה זה עוזר לי?

אבשלום וילן: האם ההתאחדות לכדורגל קובעת מחירי גג שמהם אסור לקבוצה לעלות?

שרית דרחי: זאת הבעיה.

שרית דרחי: זה מה שאין.

רתם קמר: באותה פגישה שהתקיימה עם האוהדים יושב-ראש ההתאחדות הבהיר בצורה חד-משמעית שאי-אפשר לקבוע מחירי גג לכרטיסים.

רתם קמר: ההתאחדות לכדורגל לא יכולה להיכנס לכיס של כל בעל קבוצה ולהגיד לו שהוא לא יכול לקבוע מחירים כרצונו.

אבשלום וילן: נכנס חבר הכנסת איתן כבל, אוהד מוצהר של מכבי תל-אביב.

רתם קמר: מה שההתאחדות לכדורגל כן קובעת בנושא מחירי כרטיסים – וחלק מהעניין אכן התעורר אחרי אותה פגישה, שבעקבותיה הוקמה ועדה וההמלצות שלה אושרו במזכירות ויבואו לאישור בישיבת ההנהלה הקרובה – ייקבעו כמה תנאים לגבי מחירי כרטיסי נוער וחיילים, שהם יהיו 50% ממחיר כרטיס לבוגר באותו יציע.

רתם קמר: היתה גם התייחסות לכך שמחיר הכרטיסים לקבוצה האורחת יהיה זהה למחיר הכרטיסים לקבוצה המארחת וההמלצות האלה כבר מיושמות הלכה למעשה.

אבשלום וילן: באיזה כמות?

אבשלום וילן: כשבאים ילדים מבאר-שבע לבלומפילד ופתאום הם צריכים לשלם כרטיס במחיר מלא, זה לא תקין.

רתם קמר: אם יש מקרים כאלה, בניגוד לתקנון ההתאחדות לכדורגל, וככל שהדברים האלה באים לידיעתנו אנחנו מעמידים קבוצות לדין במסגרת המוסדות שלנו.

דודו עזריה: ההתאחדות לכדורגל היא שמאשרת את כמות הכרטיסים ומדפיסים אותם בבית-הדפוס שלה.

דודו עזריה: האם ההתאחדות לא יודעת את המחירים של כרטיסי הנוער?

דודו עזריה: הרי מדפיסים אותם אצלכם.

דודו עזריה: אם אתם רואים שכרטיס נוער עולה 50-40 שקלים וכרטיס בוגר עולה 70 שקלים, אני אומר שיש כאן בעיה.

רתם קמר: מתי אירע המקרה שאתה מדבר עליו?

דודו עזריה: זה היה כבר אחרי הפגישה שלנו עם יושב-ראש ההתאחדות לכדורגל.

רתם קמר: הנושא הזה עלה ובאמת יש עכשיו הוראה לבית הדפוס שהדברים יעברו דרך ההתאחדות לכדורגל.

רתם קמר: אני אומר לכולכם שוב, חד וחלק, אם מתעוררת בעיה בנושא כרטיסים בניגוד לתקנות ההתאחדות לכדורגל, כל אחד מכם יכול לשלוח פקס למחלקה המשפטית שלנו והנושא יטופל.

שרית דרחי: בבאר-שבע קרה בדיוק אותו דבר.

שרית דרחי: גם שם מחירי הכרטיסים של הקבוצה המארחת היו זולים יותר ממחירי הכרטיסים של הקבוצה האורחת, בלי כל קשר לנוער.

דודו עזריה: תבדילי בין שני הדברים האלה.

דודו עזריה: במחירי הכרטיסים יש הבדל בין מכירה מוקדמת למכירה במשחק.

דוד לוי: אמרת שקנסתם את מכבי חיפה.

דוד לוי: לאוהדים בסך הכול זה לא עזר.

דוד לוי: דבר שני, אתה אומר שאתם לא יכולים להכריח בעלי קבוצה להוזיל את מחיר הכרטיס.

דוד לוי: האם נראה לך הגיוני שכרטיס כניסה לבלומפילד, במשחק מול מכבי תל-אביב, יעלה 140 שקל?

דוד לוי: זה נראה לך הגיוני?

שרית דרחי: ובאותו משחק לא היו כרטיסי נוער וחיילים.

שרית דרחי: אני נכת צה"ל ולכן זכאית לקנות כרטיס נוער/חייל.

רתם קמר: כפי שאמרתי, בעניין מחירי הגג אנחנו לא יכולים להתערב.

רתם קמר: יושב-ראש ההתאחדות לכדורגל התבטא בעניין הזה ואמר שהוא לא יכול לקבוע מחירי גג.

רתם קמר: אבל ברגע שלא מוקצים כרטיסים לאוהדי קבוצה אורחת או שהמחירים של כרטיסי הנוער הם לא בהתאם לתקנון, והם אמורים להיות 50% מכרטיס רגיל, אז אנחנו מטפלים בזה.

רתם קמר: כאשר אנחנו יודעים על דבר כזה "מודיעין אזרחי" נכנס לתמונה ואנחנו שולחים למגרשים אנשים שלנו.

אורי חרל"פ: גם בהצגות אין מחיר גג.

דוד לוי: זה לא קשור למחירי הכרטיסים לנוער.

דוד לוי: 140 שקל לכרטיס בוגר, זה נראה לך הגיוני?

איתן כבל: אתמול הגשתי בקשה למרכז המחקר והמידע של הכנסת לעשות עבורי השוואה בין מחירי הכרטיסים באירופה ובישראל.

איתן כבל: אני יודע שקשה להשוות בין מדינות.

איתן כבל: אני מתכוון להביא את הנתונים ההשוואתיים על מחירי הכרטיסים לוועדה באחד הדיונים.

איתן כבל: בנושא מחירי הכרטיסים, אני חוזר ואומר שאני מודע לרמת המתקנים וכל הכרוך בכך.

איתן כבל: זאת אחת הבעיות הגדולות, ואני חושב שזה כן באחריות ההתאחדות לכדורגל, שאתה מגיע לאיצטדיון והוא נראה לא כמו שהוא היה צריך להיראות.

איתן כבל: מה זה כדורגל בסופו של עניין?

איתן כבל: זה סוג של בידור.

דוד לוי: זה כבר נהיה מלחמה.

דוד לוי: להיכנס עם אוטו לחניה זה מאבק קשה.

איתן כבל: אתה מגיע לאיצטדיון ופשוט לא נעים, פשוט לא כייף.

איתן כבל: אז לגבי האיצטדיונים שאינם בטיפולכם, מאה אחוז.

איתן כבל: אבל היתה לי כבר שיחה עם מנכ"ל ההתאחדות לכדורגל, מר חיים צימר, על איצטדיון רמת-גן, שהוא איצטדיון הדגל שלנו.

איתן כבל: ההתאחדות לכדורגל בוודאי אחראית עליו.

איתן כבל: באגף המזרחי – תשמעו, סוסים היו משתינים בבית לפני שהיו משתינים בשירותים במקום הזה.

דודו עזריה: שם לפחות יש שירותים.

דודו עזריה: בבאר-שבע אין שירותים בכלל.

פנחס קינן: חבר הכנסת איתן כבל, כבר שינו שם חלק מהדברים.

איתן כבל: אני אומר לכם את זה מכיוון שבכל הקשור לתנאי המחייה שלנו כאוהדים התנאים הם "על הפנים", פשוט נורא ואיום.

איתן כבל: אלה דברים שאתם כן יכולים לכפות אותם.

רתם קמר: אני מצטרף למה שאתה אומר ואני יכול להגיד לך יותר מזה - - -

איתן כבל: גם מר חיים צימר כבר הרבה זמן מצטרף.

רתם קמר: אני יכול להגיד לך שעכשיו, גם אם ההתאחדות לכדורגל לא רוצה, יש הכתבה מאופ"א לכל קבוצה שרוצה לשחק באירופה להתאים את המגרשים שלה לסטנדרטים מסוימים.

יוסי סילמן: כמה קבוצות בארץ משחקות בגביעי אופ"א?

רתם קמר: איצטדיון כמו בלומפילד, שאני חושב ששם ראינו איזה קפיצת מדרגה, איצטדיונים כאלה יצטרכו לשדרג את עצמם, להתאים את עצמם לכל מיני דרישות.

רתם קמר: זה תהליך, זה לא מהיום למחר.

רתם קמר: אם תסתכל על מגרשים שהיו פה לפני 15 שנה, זה לא המגרשים של היום.

איתן כבל: גם פעם היינו חוטפים 6 גולים מקבוצות אירופאיות, אי אפשר להשוות.

אבשלום וילן: אחת הישיבות הבאות של הוועדה תעסוק בנושא המגרשים.

אבשלום וילן: בדוח הביניים של הוועדה בדקנו וחקרנו מה קרה באנגליה.

אבשלום וילן: בעקבות התמוטטות האיצטדיונים הגדולים כשאנשים נהרגו, עם איצטדיוני עמידה וכולי, שם בעצם בתוך 6 שנים שדרגו את כל האיצטדיונים בהשקעה אדירה.

אבשלום וילן: זה היה פרויקט לאומי עם כסף פרטי, לא עם כסף של הממשלה.

אבשלום וילן: אבל גם פה כשאתה בודק את הספורטוטו, אנחנו לא אנגליה אבל יש כמה דברים שאפשר ללמוד מהם.

אבשלום וילן: דיברנו קודם על מנצ'סטר יונייטד ועל היציאה לבורסה.

אבשלום וילן: זה קרה שם רק עם 2-3 קבוצות אבל כל שאר האיצטדיונים נבנו על בסיס עסקי.

אבשלום וילן: איצטדיונים חדשים ומתחתם קניונים וקומפלקס של מסחר וכל העסק שוּנַה.

אבשלום וילן: זה לקח 6-7 שנים.

אבשלום וילן: פה אנחנו דיברנו עם המועצה להסדר ההימורים בספורט.

אבשלום וילן: הם הכפילו את הכסף שהם נותנים למתקנים אבל עדיין זה לא מספק.

אבשלום וילן: אגב, אנחנו רואים עכשיו בנייה.

אבשלום וילן: נדמה לי שבבאר-שבע בונים.

עודד הכט: בונים 5 איצטדיונים.

אבשלום וילן: אין פתרון עדיין לליגות הנמוכות יותר.

אבשלום וילן: אני לא צריך לספר לכם, תראו את המגרש בסח'נין שמשחקת בליגת-העל.

אבשלום וילן: במסגרת הדיון בוועדה סוכם עם ההתאחדות לכדורגל שבלומפילד יהווה מודל, וקרית אליעזר יהיה איצטדיון שני ואחר-כך איצטדיון רמת-גן.

דוד לוי: הצחקת אותי.

אבשלום וילן: חבר'ה, מה לעשות, אם היה פה קצת יותר כסף היה אפשר לקדם את זה מהר יותר.

אבשלום וילן: זה עניין של מאמץ.

אבשלום וילן: הטוטו מגלגל היום כ-900 מיליון שקל.

אבשלום וילן: בהימורים הבלתי חוקיים מתגלגלים 2 מיליארד דולר.

אבשלום וילן: אם היו מעבירים חלק מהכסף שמתגלגל בהימורים הבלתי חוקיים אל תוך התחום החוקי היו מתווספים לנו מקורות גדולים מאוד.

אבשלום וילן: זה ויכוח אחר שכבר דנו בו כאן.

אבשלום וילן: אבל אין ספק שמה שחבר הכנסת איתן כבל אמר הוא נכון, ואני אומר את זה כל הזמן בכל מקום.

אבשלום וילן: בהיכל התרבות אנשים לא צועקים ולא משתוללים.

אבשלום וילן: לא משנה אם יהיה שם קונצרט רוק או מוסיקה קלסית או מה שתרצה.

אבשלום וילן: למה?

אבשלום וילן: באים אנשים, מתיישבים על כיסאות נורמליים, יש שם שירותים נורמליים ומסעדות ואז כולם מתנהגים כמו בני אדם.

פנחס קינן: אתה לא יכול להשוות בין מקום פתוח לבין אולם סגור.

אבשלום וילן: אני לא יכול להשוות?

אבשלום וילן: דוגמה שנייה היא מה שקורה ב-NBA בארצות-הברית, עם 15,000-20,000 צופי כדורסל.

אבשלום וילן: באים ילדים קטנים, באות נשים, יש שירותים כמו שצריך, מזנונים כמו שצריך וחביבי, חם שם ומתח בדיוק כמו בכדורגל אצלנו.

אבי לוי: הבעיה זה לא האיצטדיון.

אבי לוי: הבעיה היא החינוך בבית ובבית-הספר.

איתן כבל: אספר לך אנקדוטה שקשורה לנבחרת.

איתן כבל: במשחק בין ישראל לטורקיה קיבלתי כרטיס ולתומי ראיתי שכתוב בו מספר שורה ומספר מושב.

איתן כבל: אמרתי: חזון אחרית הימים, אין דבר כזה.

איתן כבל: לא האמנתי.

איתן כבל: אמרתי לעצמי: אולי הפעם אני אאחר, אני לא אגיע שבועיים לפני המשחק כדי שאוכל לשבת כמו בן אדם, אני אגיע רבע שעה לפני המשחק.

איתן כבל: מה יותר טוב מזה?

איתן כבל: תשמע, זה היה פשוט מביך, עדיף היה את הפדיחה הזאת למחוק מהלקסיקון.

איתן כבל: כאשר הגעתי, רק מהמבט של זה שישב במקום שלי יכולתי לקפוא.

איתן כבל: מה, אני אתחיל לריב ואתחיל לצאת למלחמות?

איתן כבל: אז ישבתי במעבר.

אבי לוי: הבעיה היא לא איפה נשב או איפה לא נשב.

אבי לוי: לפני שבועיים אבא אחד הלך עם הבן שלו למשחק כדורגל.

אבי לוי: הוא חטף מכות והילד קיבל "פֶּנְס".

אבי לוי: הוא אמר לי: מצדי לשבת במעברה ולראות כדורגל, לא איכפת לי, העיקר שלא יהרגו לי את הילד ושלא יהרגו אותי.

אבי לוי: אני חושב שהבעיה הכי גדולה בכדורגל הישראלי – אתה אומר שכדורגל זה הווי, אנשים לוקחים את זה כמלחמה לכל דבר.

אבי לוי: הבעיה הכי גדולה זה איך ממגרים את האלימות בספורט הישראלי.

אבי לוי: זה לא האיצטדיון, זה לא הכיסא הנוח וגם לא השירותים.

קריאה: הכול קשור, הכול מתחבר.

פנחס קינן: באנו לכאן לדיון בנושא האלימות ואנחנו גולשים לכל מיני דברים אחרים.

פנחס קינן: נכון שהדברים קשורים זה בזה אבל בואו נפתור קודם את הבעיות הרציניות יותר והקשות יותר.

פנחס קינן: בהתאחדות לכדורגל הייתי אחראי על כל נושא הנוער ועכשיו אני אחראי על כל נושא הבוגרים.

פנחס קינן: יש מצוקה עצומה של מגרשים בארץ.

פנחס קינן: לפעמים קבוצות משחקות על אותו מגרש 7-8 משחקים ביום.

פנחס קינן: תיכף אני אבהיר למה אני מתכוון.

פנחס קינן: אני הייתי גם איש חינוך בעברי וגם שחקן כדורגל.

אבשלום וילן: אנחנו זוכרים אותך ממכבי פתח-תקווה.

פנחס קינן: כל מה שמדברים כאן, הכול טוב ויפה, כל הפתרונות, מינהלת, כל הדברים.

פנחס קינן: זה באמת יפה, זה טוב, זה יכול לעזור.

פנחס קינן: אבל הבעיה שלנו היא עמוקה יותר.

פנחס קינן: הבעיה שלנו היא בחינוך.

פנחס קינן: תבואו למשחקי הילדים ותראו איך ההורים משתוללים.

פנחס קינן: פעם חשבו שרק שכבה מסוימת מגיעה לכדורגל, אוכלוסיה מיוחדת.

פנחס קינן: היום זה כל האוכלוסיות.

פנחס קינן: רבותי, אנשים מכובדים שנושאים בתפקידים רמים, תבואו ותראו אותם כשהם בכדורגל.

פנחס קינן: לדעתי חברי הכנסת וכל מי שאמון על הדברים האלה חייבים לזכור שהאל"ף-בי"ת הוא החינוך.

פנחס קינן: אמר את הדברים בצורה יוצאת מן הכלל האוהד האותנטי, באמת כל הכבוד לו.

פנחס קינן: הוא השתקם כמו שהוא אמר אבל זה מקרה נדיר.

פנחס קינן: בגיל כזה קשה לשקם אנשים.

פנחס קינן: צריכים להתחיל עם זה מלמטה, בגנים ובבתי-הספר ובחינוך בבית עם ההורים.

פנחס קינן: זה אל"ף-בי"ת של המאבק באלימות.

פנחס קינן: השאר, איך אומרים, תקימו מינהלת – זה כמו לתת אספירין לחולה סופני.

פנחס קינן: זאת דעתי האישית.

פנחס קינן: כעובד ההתאחדות לכדורגל היום ואחראי על נושא הליגות אני מוכן לעשות כל דבר שאני יודע שיוכל לעזור.

פנחס קינן: כל הכבוד לאותם נציגי אוהדים שבאים, מקדישים מזמנם ורוצים לעזור.

פנחס קינן: אם אפשר, אנחנו בהתאחדות נתמוך בכך.

אבשלום וילן: אנחנו נכנסים לזמן פציעות.

אבשלום וילן: מר עודד הכט ואחריו מר אורי חרל"פ.

עודד הכט: אני רוצה להתייחס לכמה דברים ולהציע דבר מה נוסף שלא הוזכר.

עודד הכט: אני חושב שהדוגמאות מאנגליה הן דווקא דוגמאות טובות.

עודד הכט: אני זוכר את הוועדה הזאת בחיתוליה ואני חושב שהוועדה עשתה דבר גדול בהמלצות שלה.

עודד הכט: אני חושב שאת ההמלצות האלה צריך למלא.

עודד הכט: בעקבות מסקנות הוועדה מוניתי למשל כיושב-ראש ועדה בנושא האיצטדיון הבטוח ועלו שם מודלים שלקחנו אותם גם מהאנגלים ולא התביישנו.

עודד הכט: אנחנו לא ממציאים את הגלגל.

עודד הכט: יש היום הצעה ואנחנו הולכים בכיוון הזה וכל האיצטדיונים החדשים שייבנו יהיו לפי תקנות הבנייה על-פי ההצעה שלנו.

עודד הכט: הוספנו דבר נוסף, נושא של ניהול איצטדיון.

עודד הכט: אני מרכז את הנושא עם רישוי עסקים והקפדה על חוקי התכנון והבנייה.

עודד הכט: כלומר, אי אפשר יהיה לאשר משחק כדורגל בלי שנושא המינהל של האיצטדיון יהיה מסודר.

עודד הכט: הדברים יהיו קשורים זה לזה.

עודד הכט: לדעתי בעתיד לא יאשרו בישראל מגרש בלי שהנושא של ניהול האיצטדיון, עם כל חדרי הבקרה וכל מה שמשתמע מכך, יאושר.

עודד הכט: כלומר למדנו את הנושא וגם זה תולדה של פעולת הוועדה הזאת, כמו עוד הרבה דברים אחרים.

עודד הכט: בעיקרון אני דווקא מצדד מאוד בהקמת מינהלת לאוהדי הספורט בישראל.

עודד הכט: אני חושב שזה יהיה כלי פנטסטי.

עודד הכט: צריך לשבת ולחבר לו תקנון, כדי שיידעו מה החובות של מינהלת האוהדים ומה הזכויות שלה.

עודד הכט: כנ"ל לגבי האוהדים עצמם.

עודד הכט: לדעתי אפשר להתקדם בעניין הזה.

עודד הכט: אישית אני חושב שזה כן יביא לשקט מסוים והמשחקים ייראו קצת אחרת, אם תהיה חובה בנושא הזה.

עודד הכט: אני חושב שההתאחדות לכדורגל לא צריכה להתעלם מהנושא.

עודד הכט: מה שנעשה עד היום לדעתי לא מספיק.

עודד הכט: כלומר ההתאחדות צריכה לחתור למלא את המלצות הוועדה.

עודד הכט: חבר הכנסת אבו וילן, אני חושב שאנחנו צריכים לכפות את המלצות הוועדה על ההתאחדות לכדורגל, לא לתת להם מנוח, לכתוב להם מכתב ולברר מה הם עשו בעניין הזה.

עודד הכט: ההתאחדות לכדורגל עשתה דברים, היא נפגשה עם אוהדים והכול.

עודד הכט: אני זוכר את תחילת הדרך, שהאוהדים הגיעו אל השר מתן וילנאי, ישבנו אז במשרדנו ודיברנו עם האוהדים.

עודד הכט: אבל צריך להגיע עכשיו למעשים.

עודד הכט: אני חושב שהשעה כשרה, עכשיו הברזל חם וצריך להקים את מינהלת האוהדים.

עודד הכט: עם הזמן לדעתי זה יעשה רק טוב.

אורי חרל"פ: אני חושב שאנחנו פספסנו קצת.

אורי חרל"פ: מר עודד הכט מנסה עכשיו קצת להחזיר אותנו לעיקר.

אורי חרל"פ: אני חושב שהנושא היום היה צריך להיות המינהלת ולא כל הסיבות לאלימות כי דנו בזה הרבה וכולם צודקים.

אורי חרל"פ: יש לנו בעיה.

אורי חרל"פ: אנחנו מדברים על ההתאחדות לכדורגל, אנחנו מדברים על הקבוצות אבל חבר'ה, ההתאחדות זה מנהלי הקבוצות, זה אותם אנשים.

איתן כבל: ראינו אתמול בערב, עם לוזון.

אורי חרל"פ: מי זה ההתאחדות לכדורגל?

אורי חרל"פ: הנהלת ההתאחדות לכדורגל זה נציגי קבוצות הכדורגל.

אורי חרל"פ: קודם כול חוג האוהדים צריך לעבוד כל אחד מול הקבוצה שלו.

אורי חרל"פ: זה פעולה אדירה.

אורי חרל"פ: אם זה יצליח באגודה אין שום סיבה שזה לא יצליח גם בהתאחדות לכדורגל.

אורי חרל"פ: מנהלי הקבוצות שזה יפעל אצלם, הם יהיו הנציגים הטובים ביותר שלנו בתוך הנהלת ההתאחדות.

אורי חרל"פ: זה לא שאדם הוא פעם אחת בעד ופעם אחת נגד.

אורי חרל"פ: יש לנו בעיה.

אורי חרל"פ: מנהלי המועדונים מפחדים כרגע, ולא בצדק, שהאוהדים ינהלו להם את הקבוצה, אבל זו לא המטרה.

אורי חרל"פ: המטרה של האוהדים היא בכלל לא לנהל את הקבוצה, אני מקווה.

יוסי סילמן: זה מטרה סמויה, לא מטרה גלויה.

קריאה: זה גם לא מטרה סמויה.

אורי חרל"פ: לפי דעתי אתה צריך להוביל את הנושא הזה של מינהלת, ועד אוהדים.

אורי חרל"פ: כל פעם כשמנסים לדבר על זה מיד מובילים לשאלה מי אשם באלימות.

אורי חרל"פ: לא נוכל להתקדם אם כל הזמן כל אחד יאשים את השני.

איתן כבל: יצא לי לשוחח עם כמה אנשים בעניין הזה.

איתן כבל: אני חושב שהמודל שצריך להגיע אליו הוא הקמת אותן מינהלות, בתיאום עם עורכי-דין.

איתן כבל: אם אתה כאוהד גרמת לאיזה פרובוקציה או עשית פעולה בתוך המגרש, ובעקבות זאת הקבוצה נקנסה – וקבוצות נקנסות, ותמיד נשאלת השאלה אם הן צריכות להיקנס או לא - - -

קריאה: אחריות שילוחית.

איתן כבל: באותו יום העורך-דין של הפועל תל-אביב או מכבי תל-אביב או כל קבוצה אחרת צריך לשלוח מכתב אל האוהד: אדוני, אתה גרמת לי נזק ואני תובע אותך.

אבי לוי: אותו קנס של 2,000 שקל על השלכת חזיז, למה שהקבוצה תשלם את זה?

איתן כבל: אבל זה יכול להיעשות רק כשיש לך את המודל על-פיו המשטרה בחוץ, הסדרנים בפנים – אבל לא כל מי שקורא לעצמו סדרן הופך להיות אכן אחראי.

איתן כבל: צריך להתחיל לחשוב על הדברים האלה.

אבשלום וילן: אני מבקש להציע הצעת סיכום.

אבשלום וילן: לפני שנתיים כשהוצאנו את דוח הביניים הלכתי אל מר גברי לוי, ישבתי איתו ודנו על המסקנות.

אבשלום וילן: הוא הסכים לכול.

אבשלום וילן: זה דרך אינטליגנטית להרוג דברים.

אבשלום וילן: אני אומר לזכותו של מר גברי לוי, לנהל הוא יודע, היום כולם רואים.

אבשלום וילן: אמרתי לו דבר אחד, שזה לא יילך אם הוא ישאיר את זה באוויר.

אבשלום וילן: מר יוסי סילמן אמר דבר נכון, שבעצם כל מנהלי הקבוצות שבאים הנה תמיד אומרים: מה אתם רוצים, למה אני צריך לשאת במה שקוראים לו בהתאחדות "האחריות השילוחית"?

אבשלום וילן: אוהד עושה דבר מה ותראה, אני עכשיו צריך לשלם על זה.

אבשלום וילן: אני נאבק נגד אלימות, נגד גזענות, אלה קוראים קריאות גזעניות ועושים פעולות אלימות, השוטרים תופסים אותם, ואחר-כך קונסים את הקבוצה ואני צריך לשלם.

אבשלום וילן: ד"ר דנה פוגץ', שהיא המומחית שלנו בכל מה שקורה בכדורגל העולמי, היא לא רק עורכת-דין אלא היא גם חוקרת את הנושא, היא עוסקת בזה ברמה האקדמית.

אבשלום וילן: בכל העולם יש אותה בעיה.

אבשלום וילן: עוד אף אחד בשום מקום לא מצא לזה פתרון.

אבשלום וילן: ראיתי שבאופ"א בלי הרבה חוכמות מטילים קנסות של 50,000 דולר ומעלה, לא משחקים עם זה, ושם יש גם מאיפה לשלם, הקבוצות עשירות.

אבשלום וילן: אני טוען דבר אחד, את הנושא של מינהלת אוהדים צריך לכפות על ההתאחדות לכדורגל ועל הקבוצות.

אבשלום וילן: אם לא נעשה את זה, כולכם נתתם את הדוגמאות ואני אגיד במה דברים אמורים.

אבשלום וילן: נניח, כמו שאתה תיארת, יש בעיה של כרטיסים.

אבשלום וילן: אדם מבוגר ישלם בכל מקרה, גם אם אין לו, אבל אותי הכי מרגיז שבאים ילדים ובני נוער, אנחנו יודעים בדיוק כמה כסף יש להם בכיס, כמה נותנים להם ההורים, והם מגיעים למגרש ופתאום מישהו מחליט לעשות עליהם קופה.

אבשלום וילן: זה דבר שבל ייעשה.

אבשלום וילן: אם היתה מינהלת אוהדים והיו חוגי אוהדים אז באותו שבוע היו מעלים את זה בפני ההתאחדות לכדורגל והדברים היו מטופלים.

אבשלום וילן: אני מבקש לתת לכם את מספרי הפקסים שלנו ואת מספרי הטלפון שלנו.

אבשלום וילן: אם יש בעיה כזאת אני מבקש שתפנו אלינו, או בזמן אמת או יום לאחר מכן ואנחנו נטפל בזה.

אבשלום וילן: זה לא יכול להיות.

אבשלום וילן: המבוגרים שיעשו מה שהם רוצים.

אבשלום וילן: בנושא בני נוער או דברים מסוג זה, זה לא בא בחשבון.

אבשלום וילן: אני יודע שאי אפשר לקבוע מחיר מקסימום לכרטיסים.

אבשלום וילן: אמרת שמטפלים בזה.

אבשלום וילן: אבל לא יכול להיות שבמצב הכלכלי הקשה בארץ מחירי הכרטיסים יהיו כל-כך גבוהים.

אבשלום וילן: כדורגל הוא עדיין הבידור הרחב ביותר, לא רק בישראל אלא בכל העולם, ואני לא מגלה בזה שום סוד.

אבשלום וילן: לא יכול להיות שמנהלים או בעלי קבוצות יתעללו בצופים, שיגידו מצד אחד שהם חייבים לחלק יותר מדי הזמנות אך מצד שני ייקבעו מחירים שהציבור לא יכול לעמוד בהם.

אבשלום וילן: אז מי שיש לו, יש לו.

אבשלום וילן: ומי שאין לו, מה הוא יעשה?

אבשלום וילן: יראה את המשחקים בטלוויזיה ב-19.99 שקלים?

אבשלום וילן: ואם הוא רוצה ללכת למגרש?

אבשלום וילן: פה מוכרחה להיות הרגישות הראויה.

אבשלום וילן: אני יודע שזה שוק חופשי ואסור להגיד אף מילה אבל להתאחדות לכדורגל יש מספיק כלים לטפל בזה.

אבשלום וילן: אני פונה אליכם לטפל בזה.

אבשלום וילן: הנקודה הכי חשובה לפי דעתי, אתם אמרתם פה שכביכול המתח הוא בין האמירה "אני מנהל את הקבוצה, אתה אל תקבל במקומי את ההחלטות", לבין הרצון של האוהדים להשפיע.

אבשלום וילן: מר אבי לוי, אני מקבל את מה שאמרת, שבסופו של דבר מנהל טוב, הסמכות הטבעית שלו תשפיע על האוהדים.

אבשלום וילן: אבל אם אין את קשרי הגומלין, שהאוהדים גם יכולים להגיד מה כואב להם, מה אכפת להם – וזה חלק לגיטימי – הסמכות הזאת לא נוצרת.

אבשלום וילן: אני באתי מתחום הניהול.

אבשלום וילן: אני חושב שהמנהלים הטובים יודעים שבלי האינטראקציה זה לא עובד.

אבשלום וילן: כמו בצבא, האם יתכן מ"פ טוב או מג"ד טוב שהחיילים הולכים אחריו באש ובמים שלא נמצא בקשר עם החיילים?

אבשלום וילן: אין דבר כזה.

אבשלום וילן: מי שעובד רק בהנחתות מלמעלה נופל מיד.

אבשלום וילן: ברגע שהוא יצטרך לקום להסתער אף אחד לא יבוא אחריו, אנחנו יודעים את זה.

אבשלום וילן: הוועדה הזאת תפנה להתאחדות לכדורגל ותבקש להקים את מינהלת חוגי האוהדים במהרה.

אבשלום וילן: אני מקווה מאוד להיפגש עם מר איצ'ה מנחם, אם הוא לא יבוא לכאן אנחנו נקבע פגישה מסודרת ונקבע לוח זמנים.

אבשלום וילן: פירושו של דבר שלכל קבוצה יהיה חוג אוהדים מוסדר, שיהיה על-יד ההנהלה.

אבשלום וילן: המינהלת הארצית תיפגש - - -

איתן כבל: ובראש חוג האוהדים יעמוד אדם שייבחר.

אבשלום וילן: איך יעשו את הבחירות אני לא יודע.

פנחס קינן: יהיה ויכוח למי שייכת המינהלת, לקבוצות או להתאחדות לכדורגל.

איתן כבל: 50%-50%.

אבשלום וילן: אני לא אכנס פה לדמוקרטיה הפנימית.

אבשלום וילן: איך אמר מר אבי לוי, לאלה יש אתר, לאלה יש אתר.

אבשלום וילן: שיישבו ויצעקו עד שייצא עשן לבן.

אבשלום וילן: אני לא קובע לכל קבוצה איך לבחור את מינהלת האוהדים.

אבשלום וילן: המבחן הוא רק אחד, שאם חוג האוהדים אומר לחבר'ה "עד כאן" ו"מכאן" אז יש לו שליטה.

איתן כבל: זה בעייתי.

איתן כבל: גם בוועד בית עם 4 דיירים יש מלחמות עולם.

איתן כבל: אני חושב שאולי המודל הראשון צריך להיות "מישוב למדינה", כשמקימים את המערכת הראשונית.

איתן כבל: אבל אין שום ספק שאם רוצים שתהיה גם סמכות זה לא מספיק שהאגודה תאמר: בסדר, אתם הגוף היציג, כי קמו כמה צעקנים שדרשו את זה.

איתן כבל: אני חושב שצריך לבנות איזה מודל.

איתן כבל: נכון שאנחנו עדיין לא ריאל מדריד ש-85% מהאוהדים שלה באיצטדיון הם מנויים.

אבשלום וילן: אתה לא היית כאן בתחילת הדיון.

אבשלום וילן: דובר על כך.

אבשלום וילן: האוהדים אמרו: מתי ההנהלה באה אלינו?

אבשלום וילן: כדי לסדר את ההסעות לאוהדים, ועל זה הם מרוויחים.

אבשלום וילן: אבל אם, כמו שד"ר דנה פוגץ' ציינה, נגיע למצב כמו באנגליה, ששם אין מספיק כרטיסים אז מי שהוא בחוג האוהדים גם משיג את הכרטיס למשחק וגם מקבל כל מיני בונוסים כלכליים.

אבשלום וילן: איך הם יבחרו את חוגי האוהדים, אם הם יחליטו לעשות בחירות דמוקרטיות או לא, זה לא ענייני.

איתן כבל: זה חייב להיות בחירות.

יוסי סילמן: זה לא ריאלי לתקופה הקרובה.

אבשלום וילן: החבר'ה האלה לא קיבלו מינוי רשמי, לא היו בחירות.

אבשלום וילן: איכפת להם, הם משקיעים והאוהדים עומדים מאחוריהם.

אבי לוי: יום אחד הנהלת בני יהודה בחרה איזה אוהד כדי שיעשו סולחה עם הפועל תל-אביב, שייתנו פרחים אחד לשני.

אבי לוי: למחרת היתה התקרית עם האבנים.

אבי לוי: זה לא צריך להיות כך.

אבי לוי: אתה הזכרת את הוויכוחים בוועד הבית בין ארבעת הדיירים.

אבי לוי: חייב להיות אחד שהוא דומיננטי יותר מכל הבניין.

איתן כבל: אז הוא גם נבחר.

אבי לוי: ביציע יש אנשים דומיננטיים.

אבי לוי: ההנהלה יודעת מי הם האנשים הדומיננטיים מבין האוהדים.

אבי לוי: אני הרי לא כפיתי את עצמי, עד היום אני אפילו לא נקרא יושב-ראש חוג אוהדים.

אבי לוי: הם פשוט ידעו שאני יכול לעשות סדר, בדרך לא דרך הם גילו אותי.

רתם קמר: אבל בבני יהודה זה קל.

רתם קמר: קח את מכבי תל-אביב, שם זה הרבה יותר מסובך.

אבי לוי: למכבי תל-אביב יש שתי קבוצות אוהדים.

אבי לוי: אתה יודע שבראש אחת מהן עומד אורי משיח ובראש השנייה עומד שלומי אברהם.

אבי לוי: אתה יכול לעשות ביניהם גישור.

אבי לוי: אם לא, אז ששניהם יהיו במינהלת האוהדים.

אבי לוי: בהפועל פתח-תקווה יש שניים, רונן שאקי וארמונד מתתיהו.

אבי לוי: אז אפשר שבמינהלת הליגה יהיו שני נציגים, זה לא אסון.

אבי לוי: כאשר עשיתי את מפגש האוהדים, אני הזמנתי את שניהם והושבתי את שניהם ביציע ושניהם ישבו ואז היה שקט.

איתן כבל: אבי, קודם כול תבורך.

איתן כבל: אני אומר לך שבסופו של דבר זה ייצור בעיות.

איתן כבל: הנחת העבודה היא שעדיף שאתה תיבחר בצורה מסודרת, כי הרי אתה יודע, יש ימים טובים יותר וטובים פחות.

אבשלום וילן: אני לא אקבע להתאחדות לכדורגל ולקבוצות איך לבחור.

אבשלום וילן: מה שחבר הכנסת איתן כבל מציע הוא הכי טוב.

אבשלום וילן: השאלה אם זה יעבוד.

אבשלום וילן: יכול להיות שבהתחלה ייקח זמן ויתחילו דברים אחרים.

אבשלום וילן: מצדי שההתאחדות לכדורגל והקבוצות יחליטו.

אבשלום וילן: הטענה הבסיסית שלי היא שאין אחריות בלי סמכות ואין סמכות בלי אחריות.

אבשלום וילן: אם האוהדים יתחילו לקבל סמכות הם גם יגלו אחריות.

דודו עזריה: זהו, שאנחנו נקבל שיניים.

קריאה: אם תקים מינהלת יהיו לך שיניים.

פנחס קינן: איך תקום מינהלת האוהדים?

אבשלום וילן: ההתאחדות לכדורגל תזמן את חוגי האוהדים מכל הקבוצות.

אבשלום וילן: יש לכם מחלקה משפטית ותתחילו לדבר על זה.

רתם קמר: אנחנו עושים את זה.

אבשלום וילן: אתה שואל אותי מה יהיו השיניים?

אבשלום וילן: יטפלו בכל הנושאים המעסיקים את האוהדים.

אבשלום וילן: הם יהיו גם הפה של האוהדים מול ההנהלה.

אבשלום וילן: למשל בנושא כרטיסים, למשל בנושא הסעות, למשל בנושא מועדון חברים, למשל כאשר מתגלות תופעות אלימות.

אבשלום וילן: הרי מה אמר אבי לוי בסופו של דבר?

אבשלום וילן: בכל קבוצה יודעים שכדי להשתלט על האלימות ועל הבלגן, מדובר על 5-10 אנשים שאם משתלטים עליהם יש שקט תעשייתי.

אבשלום וילן: אני חושב שהדוגמה של בני יהודה היא דוגמה טובה.

אבשלום וילן: אני לא מתייחס למה שקרה אתמול אבל עד אתמול, שלשום, עובדה שהם קיבלו את מגן ההוקרה.

דודו עזריה: אין דבר כזה אפס אלימות.

אבשלום וילן: נכון שלהגיע למקום ראשון כאשר הולך לקבוצה זה קל יותר.

אבשלום וילן: הבעיה היא לשמור על העצבים כאשר לא הולך.

אבשלום וילן: מי כמונו מכיר את זה.

שרית דרחי: אנחנו מקום ראשון.

אבי לוי: נגד מכבי חיפה הם באו אלינו הביתה ויצאנו בנשיקות וחיבוקים.

אבשלום וילן: אני לא אחווה את דעתי איך שלוש הקבוצות הראשונות גמרו את השבוע.

אבשלום וילן: חוץ מזה, אתם צריכים לדעת, אוהדי מכבי חיפה תירגעו, אחות של אחד הכוכבים שלכם היא עוזרת פרלמנטרית בסיעת מרצ.

אבשלום וילן: אז בכל ישיבת סיעה בימי שני במרצ יש שיחה על מכבי חיפה.

אבשלום וילן: תאמין לי, יש לכם שחקנים טובים.

אבשלום וילן: לענייננו, אנחנו נגיש בקשה מסודרת בעקבות הישיבה הזאת להתאחדות לכדורגל.

דוד לוי: יש התאחדות בכלל?

איתן כבל: מר איצ'ה מנחם הראה אתמול שיש.

אבשלום וילן: אני אומר לכם במאמר מוסגר, הכדורגל הישראלי נמצא כעת בהרבה קשים.

אבשלום וילן: לא פעם ולא פעמיים אנחנו לא חוסכים את שבטנו.

אבשלום וילן: אתם לא באים לישיבות האלה אבל כל פעם שמגיעים לכאן אנשי ההתאחדות לכדורגל הם שומעים את זה.

אבשלום וילן: בסופו של דבר יש מטרה אחת, שיהיה כדורגל טוב.

אבשלום וילן: אני טוען שהדברים שלובים זה בזה.

אבשלום וילן: כשהכדורגל ברמה – הקהל מרוצה יותר.

אבשלום וילן: כאשר זה לא הולך אז הכול יורד ביחד.

אבשלום וילן: כשהכול עולה, הוא עולה ביחד.

אבשלום וילן: אני שרוף על כדורגל ועל כדורסל.

אבשלום וילן: כאשר אני נמצא בחוץ-לארץ אני משתדל לבקר במשחקים ויש לי אפשרות להשוות.

אבשלום וילן: ראיתי בחלק מהמקומות שהדברים היו "על הפנים" ואיך הם התרוממו.

אבשלום וילן: נכון, זה גם כסף, זה גם דברים אחרים.

אבשלום וילן: בסופו של דבר אף אחד לא אמר שבישראל עם 6.5 מיליון אזרחים אנחנו צריכים לדרוך במקום.

אבשלום וילן: השיפור בכדורגל לא יילך בלי הקהל ובלי האוהדים, בזה אני משוכנע.

אלדד הרמן: חשוב שבמינהלת האוהדים ייצגו את שתי הליגות הבכירות ולא רק את ליגת-העל.

פנחס קינן: זה נובע מכך שאנחנו בונים פירמידה בלי בסיס.

פנחס קינן: בונים רק את הקומה העליונה.

אבשלום וילן: למה?

אבשלום וילן: עד גיל 21 הרמה של השחקנים בישראל לא פחות טובה מאשר בכל מדינה אחרת.

פנחס קינן: יש לי ויכוח אתך בעניין הזה.

אבשלום וילן: על זה נדבר בישיבה הבאה.

אבשלום וילן: תודה לכולם.